அலுவலகக் காகிதத்தில் ஏதோ கண்ட மேனிக்குக் கிறுக்கிக் கொண்டிருப்பதை அப்போதுதான் கவனித்தான் சண்முகம். 'சே' என்று எல்லாவற்றையும் கிழித்தெறிந்து விட்டு வேறு காகிதங்களை எடுத்துக் கணக்குகளை எழுதத் துவங்கினான். ஆறு மணி ஆனது தெரியாமல் வேலை இழுத்து ஆட்கொண்டிருந்தது அவனை. திடீரென்று மனைவி தொலைபேசியில் அழைத்து எத்தனை மணிக்கு வருவீங்க என்று கேட்ட போது தான் அந்த உலகிலிருந்து மீண்டான். 'இன்னிக்கு எப்படியும் ஒன்பது ஆகிவிடும் வீடு திரும்ப' என்று மட்டும் சொல்லிக் கொண்டான். பிறகு அவள் வைத்துவிடப் போகிறாள் என்ற பதட்டத்தோடு, 'பிளம்பர் பையன் எவனாவது வந்தானா....'என்று கேட்டான். 'எவன் வரப்போறான், ஒருத்தனையும் காணல இங்க...'என்று பொட்டென்று வைத்தாள் அவள்.